Zi de foc în Prahova. Două incendii au făcut ravagii în localități apropiate. "Era focul foarte mare"
A fost o zi de foc vineri, în județul Prahova. Purtate de un vânt puternic, flăcările au mistuit trei locuințe alăturate, în localitatea Boldești-Scăeni. Nimeni nu a fost rănit, dar pagubele sunt mari.
La câțiva pași, la Seciu, s-a aprins iarba de pe deal, iar pârjolul s-a apropiat amenințător de casele oamenilor.
La Seciu, în Prahova, flăcările s-au apropiat la câțiva metri de casele oamenilor, împinse de vântul puternic. Panicați, localnicii au venit și ei lângă pompieri, să dea o mână de ajutor. După ce a pârjolit 20 de hectare, vâlvătaia a fost oprită.
Nu la fel de norocoși au fost câțiva localnici din Boldești-Scăeni, unde flăcări mari au cuprins o casă. Întețit de vânt, focul s-a extins la alte două imobile lipite. În ajutor au sărit 40 de localnici.
Vecină: "Ardea rău de tot, ieșise și pe camere pe sus și la vecini și pe tot, am strigat la vecini să iasă, dar era un fum negru".
Vecin: "M-am dus acolo, am dat drumul la porci, la curcani".
Reporter: Riscau să ardă?
Vecin: "Da, era focul foarte mare. Bătea foarte tare vântul".
Opt autospeciale de stingere, un echipaj SMURD și trei mașini de primă intervenție au fost trimise în zonă.
Andreea Ursachi, purtătorul de cuvânt al ISU Prahova: "Incendiul s-a manifestat cu violență, a pornit de la niște anexe gospodărești, practic s-a extins din cauza vântului asupra locuițelor, la 3 imobile lipite între ele și care au a ars progresiv la nivelul acoperișului".
După o intervenție contracronometru, flăcările au fost stinse. 150 de animale au fost salvate, dar pagubele sunt mari. În acest caz, un scurtcircuit la un cablu defect a provocat tot necazul, spun pompierii.